**KLANJANJE ZA OBITELJSKE ZAJEDNICE: Na čvrstoj stijeni sagradi dom**

**Uvodna pjesma: Dođi, dođi nam Gospode**

1. Dođi, dođi nam, Gospode (3x) , o dođi, Gospode!

2. Mi te trebamo, Gospode (3x) , o dođi, Gospode!

3. Mir nam podaj svoj, Gospode (3x) , o dođi, Gospode!

4. Daj nam vjeru, o Gospode (3x) , o dođi, Gospode!

5. Daj nam ljubav, o Gospode (3x) , o dođi, Gospode!

**Izlaganje Presvetog i uvodna molitva:**

Vjerujem, Gospodine, ojači mi vjeru; nadam se, Gospodine, učvrsti mi nadu; ljubim te, Gospodine, ražari mi ljubav; kajem se, Gospodine, produbi mi kajanje. Klanjam ti se Gospodine, kao prvom počelu; čeznem za tobom Gospodine, kao za posljednjim ciljem; hvalim te Gospodine, kao vječnog dobrotvora; zazivam te Gospodine, kao branitelja i pomoćnika.

Gospodine, svojom me mudrošću vodi, pravednošću uzdrži, dobrotom tješi, moću štiti.

Prinosim ti, Gospodine, svoje misli da budu upravljene k tebi; svoje riječi da govore o tebi; djela da budu po tebi; trpljenja da budu za tebe.

Hoću, Gospodine, što god ti hoćeš; hoću kako ti hoćeš. Molimo te, Gospodine, prosvijetli mi razum, zagrij volju, očisti srce i posveti dušu. Amen. *(papa Klement XI.)*

**Kratka šutnja**

**Uvodno promišljanje**

Gospodine, okupili smo se u želji da nekoliko trenutaka provedemo s Tobom. Pogledaj na nas, pošalji nam Duha svojega da nas pouči i podrži u molitvi i sabranosti, kako bi ovi trenuci bili milosni i plodonosni, kako bismo ti iskazali dužno štovanje i zahvalnost, kako bismo ojačani tvojom riječju, blizinom i blagoslovom mogli živjeti svoju obiteljsku svakodnevicu.

Donosimo ti u ovom klanjanju sve naše drage: majke i očeve, djecu i mlade, djedove i bake, rodbinu i prijatelje, ljude s kojima živimo i radimo, molimo i Tebe slavimo. Ujedini nas svojim svetim Duhom kako bismo mogli zajedno Boga nazivati svojim Ocem, a u tebi Isuse, prepoznavati svojeg Spasitelja.

**Pjesma: Oče, mi ti se klanjamo**

Oče, mi ti se klanjamo, svoj ti život dajemo, mi te ljubimo.

Sine, mi ti se klanjamo, svoj ti život dajemo, mi te ljubimo.

Duše, mi ti se klanjamo, svoj ti život dajemo, mi te ljubimo.

**Evanđeoski ulomak (Mt 7, 21.24-27**

»Neće u kraljevstvo nebesko ući svaki koji mi govori: ‘Gospodine, Gospodine!’, nego onaj koji vrši volju Oca mojega, koji je na nebesima. »Stoga, tko god sluša ove moje riječi i izvršava ih, bit će kao mudar čovjek koji sagradi kuću na stijeni. 25 Zapljušti kiša, navale bujice, duhnu vjetrovi i sruče se na tu kuću, ali ona ne pada. Jer – utemeljena je na stijeni.«

26 »Naprotiv, tko god sluša ove moje riječi, a ne vrši ih, bit će kao lud čovjek koji sagradi kuću na pijesku. 27 Zapljušti kiša, navale bujice, duhnu vjetrovi i sruče se na tu kuću i ona se sruši. I bijaše to ruševina velika.«

28 Kad Isus završi te svoje besjede, mnoštvo osta zaneseno njegovim naukom. 29 Ta učio ih kao onaj koji ima vlast, a ne kao njihovi pismoznanci.

**Kratka šutnja**

**Kratka meditacija/molitva – čitaju roditelji:**

Gospodine, danas me pozivaš da zastanem i upitam se: na čemu gradim svoj život?

Jesam li poput mudrog graditelja koji postavlja čvrste temelje na stijeni, ili se, možda neprimjetno, oslanjam na krhke i prolazne stvari ovog svijeta?

Koliko puta sam bio poput čovjeka koji gradi na pijesku?

Kad sam težio uspjehu bez istinskog poštenja...

Kad su mi bile važne samo tuđe pohvale, a ne Tvoja istina...

Kad sam govorio o ljubavi, ali nisam ljubio...

Kad sam se nadao miru, ali nisam opraštao...

Koliko puta sam u kušnjama i nevoljama zazivao „Gospodine, Gospodine“, a da nisam dozvolio da me tvoja riječ, tvoj zakon, oblikuje. Koliko puta sam birao široke staze kojima svi idu? Tražio opravdanja riječima „pa tako svi čine, moderna su vremena“. Koliko puta sam čeznuo za imati, a zanemario ono biti? Koliko sam snage i volje ugradio da svojoj obitelji osiguram materijalno blagostanje, a zanemario odnose, razgovor, molitvu?

Oprosti Gospodine i podrži sva moja nastojanja da se promijenim da ne budem samo slušatelj, već vršitelj Tvoje riječi. Neka Tvoja prisutnost bude temelj moje obitelji, mojih odnosa, mojih odluka.

Gospodine, budi stijena moga života.

**Kratka šutnja**

**Kratka meditacija/molitva – čitaju djeca:**

Dragi Isuse,

želim biti kao onaj mudar čovjek iz Tvoje priče, koji sluša i vrši tvoje zapovijedi.

Nekad slušam Tvoje riječi, ali ih brzo zaboravim...

Nekad želim sve po svome, a ne po Tvojoj volji...

Nekad zaboravim biti dobar...

Ali znam da me voliš, da mi želiš pomoći, da me poučavaš, da mi opraštaš.

Pomozi mi da budem dobar prijatelj, da dijelim i pomažem.

Pomozi mi da slušam roditelje i učitelje s ljubavlju, da razumijem da mi žele dobro.

Pomozi mi da vjerujem u Tebe i onda kad mi je teško.

Kad dođu oluje – kad se naljutim, kad se posvađam, kad me nešto rastuži, kad mi je teško –

budi uz mene. Budi moja stijena Isuse!

Hvala Ti što si uvijek uz mene.

**Kratka šutnja**

**Kratka meditacija/molitva – čitaju djeca/tinejdžeri:**

Isuse, ponekad mislim da sam jak, da sve mogu sam...a ponekad sam tako nesiguran. Često osjećam veliki pritisak očekivanja, uspjeha, popularnosti, prihvaćenosti. Osjećam se neshvaćeno i usamljeno. Tražim potvrdu od drugih da sam sposoban, dobar, uspješan vrijedan.

Pomozi mi Isuse da se oslobodim takvih osjećaja, da prihvatim da je najvažnije svidjeti se Tebi, da tražim tvoju volju za moj život. Jer znam da za mene želiš samo najbolje. Pomozi mi da ne gradim svoj život na tuđem mišljenju, uspjehu, prolaznim stvarima.

Želim se osloniti na Tebe kad sam nesiguran, kad me strah, kad ne znam kamo dalje – budi moja stijena. Daj mi hrabrost da budem autentičan, da stojim iza svojih vrijednosti, da gradim život koji neće pasti na prvoj oluji.

Isuse budi moja snaga, Isuse budi moja moja stijena.

**Kratka šutnja**

**Kratka meditacija/molitva – čitaju djedovi i bake:**

Hvala Ti, Gospodine, na svim blagoslovima koje smo primili u našem životu. Hvala Ti što si nas vodio kroz oluje života – kroz teške dane, bolesti, tuge, ali i kroz radosti.

Oprosti za sve one trenutke kada nas je život vodio daleko od Tebe, kada smo svoje pouzdanje stavljali u svoju mladost, sposobnosti, radišnost, u svoje snage. Kada nismo vidjeli da nam je sve to bio Tvoj dar.

Gospodine, molimo Te za našu djecu i unuke. Pomozi im da ne traže sigurnost u prolaznim stvarima, nego u Tebi. Daj Gospodine da im znamo biti podrška u svim njihovim problemima i poteškoćama. Pomozi nam da pronađemo prave načine kako bi ih usmjeravali k Tebi. Pomozi nam da se ne umorimo moliti, zahvaljivati, blagoslivljati i tako biti mudri i strpljivi zagovornici naše djece pred Tvojim licem.

Hvala ti Gospodine za darovanu starost u kojoj možemo još čvršće prionuti uz Tebe, okajati grijehe mladosti i prošlosti i pripremiti se za susret s Tobom u vječnosti.

**Pjesma: Bog je moj Spasitelj**

Bog je moj Spasitelj, njemu se utječem  
u ruku Njegovu ja svoju polažem.  
Puštam da vodi me, u vjeri slijedim ga,  
od smrti vječne on mi dušu izbavlja…

Dovijeka hvalit ću ga…

Bog je razbio moj strah  
i svijetlom odagnao moj mrak  
dovijeka hvalit ću ga, da dovijeka  
dovijeka hvalit ću ga.

Duša mi bješe sva okovom sputana,  
korak moj bješe umoran i besciljan.  
Al on me pogleda, blag i milosrdan,  
milošću svojom nov mi život darova..

Dovijeka hvalit ću ga…

Bog je razbio moj strah

i svijetlom odagnao moj mrak

dovijeka hvalit ću ga, da dovijeka

dovijeka hvalit ću ga.

**Kratka šutnja**

**Kratka meditacija/molitva – župnik:**

Gospodine, kao pastira ove zajednice, Tvoja me riječ danas duboko dotiče.  
Pozivaš me da preispitam: Na čemu gradim ovu župu? Na čemu gradimo svoj zajednički život u vjeri?

Nije dovoljno samo govoriti, nije dovoljno samo slušati – pozvan sam, zajedno s braćom i sestrama, živjeti Tvoju riječ.  
Ova župa nije samo zgrada, nije samo tradicija – ona je živa zajednica Tvojih učenika, pozvana biti znak Tvoje prisutnosti u ovom svijetu.

Pomozi nam Isuse!  
Neka naše bogoslužje ne bude samo obred, nego istinski susret s Tobom.  
Neka moje propovijedi ne budu samo govor, nego poziv na promjenu srca.  
Neka naše djelovanje ne bude samo organizacija, nego istinsko služenje Tebi u bližnjima.

Kada dođu oluje – ravnodušnost, umor, podjele, kušnje – učvrsti nas u vjeri.  
Neka svaka obitelj u našoj župi gradi na Tvojoj stijeni.  
Neka mladi pronađu oslonac u Tebi.  
Neka stariji osjete sigurnost u Tvojoj prisutnosti.  
Neka svi zajedno budemo kamenje koje Ti ugrađuješ u svoju Crkvu.

Gospodine, učini ovu župu domom izgrađenim na Tvojoj ljubavi.  
Daj da budemo svjetlo u ovom svijetu, stijena na kojoj se grade životi, zajednica koja svjedoči Tebe.

**Kratka šutnja**

**Pjesma: KLANJAM TI SE SMJERNO**1. Klanjam ti se smjerno, tajni Bože naš, što pod prilikama tim se sakrivaš, srce ti se moje cijelo predaje, jer dok promatra te, svijest mu prestaje.  
2. Vid i opip, okus varaju se tu, al' za čvrstu vjeru dosta je što čuh; vjerujem u svemu Kristu Bogu svom, istine nad ovom nema istinom.  
3. Samo Bog na križu bješe oku skrit, ovdje je i Čovjek tajnom obavit; vjerujem u oba, oba priznajem, s razbojnikom isto skrušen vapijem.  
4. Rana kao Toma ja ti ne vidim, ipak Bogom svojim priznajem te s njim; daj da vjera moja uvijek življe sja, da se ufam u te, da te ljubim ja.  
5. Uspomeno smrti Spasa premilog, živi Kruše što si život puka svog: daj da sveđ od tebe i moj živi duh, dokraj žića budi najslađi mu kruh.  
6. Pelikane nježni, Spasitelju moj, blatna me u Krvi peri Presvetoj: i kap njena može svijet da spasi cijel, da bez ljage bude posve čist i bijel.  
7. Isuse, kog sad mi krije veo taj, žarku želju, molim, ti mi uslišaj: daj da otkrito ti lice ugledam i u slavi tvojoj blažen uživam.  
Amen.

**Kratka šutnja**

**Molitva vjernika**

Molimo zajedno:

1. Gospodine, učvrsti Crkvu na stijeni svoje istine, da uvijek hrabro naviješta evanđelje i vodi ljude putem spasenja. Molimo Te!
2. Gospodine, blagoslovi naše obitelji da budu izgrađene u vjeri i uzajamnom poštovanju, te da se u njima živi Tvoja riječ.  
   Molimo Te!
3. Gospodine, daj mladima snagu da ne grade svoj život na prolaznim stvarima, nego na čvrstom temelju vjere u Tebe, kako bi u olujama života ostali postojani.  
   Molimo Te!
4. Gospodine, podrži djedove i bake da svojim životnim iskustvom i vjerom budu oslonac svojim obiteljima i prenose budućim naraštajima pouzdanje u Tebe.  
   Molimo Te!
5. Gospodine, neka naša župa bude izgrađena Tvojom riječju, da budemo svjetlo svijetu i zajednica koja živi po evanđelju.  
   Molimo Te!
6. Gospodine, budi stijena i oslonac svima koji trpe, koji su u strahu i nesigurnosti, da pronađu utjehu u Tebi.  
   Molimo Te!
7. Gospodine, primi u svoje kraljevstvo sve koji su po vjeri gradili svoj život na Tebi, i daruj im vječni mir.  
   Molimo Te!

Gospodine, Ti si stijena na kojoj želimo graditi svoj život. Usliši naše molitve i pomozi nam da Tvoju riječ ne samo slušamo, nego i vršimo. Po Kristu Gospodinu našem. Amen.

**Himan: DIVNOJ DAKLE**

Divnoj dakle tajni ovoj

klanjajmo se smjerno mi.

Stari zakon žrtvi novoj

nek se sada ukloni.

Vjera duši čovjekovoj

nek spoznanje dopuni.

Bogu Ocu, Bogu Sinu

hvala s pjesmom radosnom.

Slavimo im veličinu

častimo ih dušom svom.

K Duhu Svetom nek se vinu

glasi s dikom jednakom. Amen

- Kruh s neba dao si njima.

- Koji svaku slast u sebi ima.

Pomolimo se. Bože, koji si nam u divnom Sakramentu ostavio uspomenu Muke svoje, podaj nam, molimo, tako častiti sveta otajstva Tijela i Krvi Tvoje, da vazda osjećamo u sebi plod otkupljenja Tvojega. Koji živiš i kraljuješ u vijeke vjekova. Amen.

**Blagoslov s Presvetim**

**POHVALE BOŽJEM IMENU**

Blagoslovljen budi Bog!

Blagoslovljeno njegovo sveto Ime!

Blagoslovljen Isus Krist, pravi Bog i pravi čovjek!

Blagoslovljeno ime Isusovo!

Blagoslovljeno presveto Srce Isusovo!

Blagoslovljena Predragocjena Krv Isusova!

Blagoslovljen Isus u Presvetom Oltarskom Sakramentu!

Blagoslovljen Duh Sveti Utješitelj!

Blagoslovljena velika Bogorodica, Presveta Djevica Marija!

Blagoslovljeno sveto i Bezgrešno njezino začeće!

Blagoslovljeno njezino slavno Uznesenje!

Blagoslovljeno ime Marije, Djevice i Majke!

Blagoslovljen sveti Josip, njezin prečisti zaručnik!

Blagoslovljen Bog u svojim anđelima i u svojim svecima!

**Završna pjesma:** Rijeke žive vode

Rijeke žive vode potecite, neka Duh se razlije  
svakom žednom srcu donesite Božju ljubav zauvijek  
  
Kriste ja u tvoje oči gledam  
samo Tvojoj riječi vjerujem  
Ti obećao si ako budem vjeran  
da ćeš izlit svoga Duha na mene

Rijeke žive vode potecite....  
  
Ti zapuši sa sve četiri strane svijeta  
neka suhe kosti ožive  
cijela zemlja nek zbog Tebe bude sveta  
Tvoja vatra nek zapali sve

Rijeke žive vode potecite....

Ti izliječi našu dušu, duh i tijelo....  
Zbog Tebe se srce raduje...  
Naše biće bit će sretno, bit će cijelo...  
Duše Sveti, ispuni nas sve!!